STA-STGT ควงคู่บวก รับแนวโน้มยอดขายเพิ่ม หลังผู้ติดเชื้อโควิดทะลุ 1 หมื่นราย
STA-STGT ควงคู่บวก รับปัจจัยเชิงบวก คาดยอดขายถุงมือยางเพิ่ม หลังยอดผู้ติดเชื้อโควิดทะลุ 1 หมื่นราย และภาพรวมสถานการณ์ยังไม่น่าไว้วางใจ หลังจากยอดผู้ติดเชื้อเพิ่มขึ้นต่อเนื่อง  
7 ก.พ. 2565

ผู้สื่อข่าวรายงานว่าวันที่ (7 ก.พ. 2565) ณ เวลา 12:21 น. พบว่า หุ้นสองแม่-ลูกที่เกี่ยวข้องถุงมือยางราคาหุ้นบนกระดานปรับตัวขึ้น โดย บริษัท ศรีตรังแอโกรอินดัสทรี จำกัด (มหาชน) หรือ STA ราคาหุ้นปรับตัวขึ้นมาอยู่ที่ระดับ 32.25 บาท เพิ่มขึ้น 1.25 บาท หรือ 4.03% โดยทำจุดสูงสุดที่ 32.50 บาท และทำจุดต่ำสุดที่ 31.00 บาท ด้วยมูลค่าการซื้อขาย 404.95 ล้านบาท
เช่นเดียวกับ บริษัท ศรีตรังโกลฟส์ (ประเทศไทย) จำกัด (มหาชน) หรือ STGT ราคาหุ้นอยู่ที่ระดับ 30.00 บาท เพิ่มขึ้น 0.50 บาท หรือ 1.69% โดยทำจุดสูงสุดที่ 30.25 บาท และทำจุดต่ำสุดที่ 29.50 บาท ด้วยมูลค่าการซื้อขาย 159.15 ล้านบาท
สำหรับราคาหุ้นบนกระดานของ STA และ STGT ปรับตัวขึ้น มีการคาดการณ์ว่าน่าจะมาจาก Sentiment เชิงบวกต่อสถานการณ์โควิดที่มีผู้ติดเชื้อเพิ่มขึ้นอย่างต่อเนื่อง โดยเพิ่มขึ้นตั้งแต่เริ่มต้นปีใหม่ 2565 ยาวจนมาถึงหลังเทศกาลตรุษจีนจำนวนผู้ติดเชื้อก็ยังคงอยู่ในระดับสูง โดยทำ New High ล่าสุดทะลุระดับ 1 หมื่นราย ทำให้ภาพรวมสถานการณ์ยังไม่น่าไว้วางใจ อีกทั้งนายกฯ เผยจะยังไม่มีการผ่อนปรนมาตรการเพิ่มเติม เพราะยังอยู่ในช่วงของการประเมินสถานการณ์